แบงก์ฝรั่งเศสทิ้งธนาคารลูกหวั่นขาดทุนยับ
ธนาคารเมืองน้ำหอมเร่งโอนสินทรัพย์ออกจากธนาคารในกรีซ หวั่นเอเธนส์ออกยูโรโซน ทำขาดทุนหนัก
16 มิ.ย. 2555

ธนาคารเมืองน้ำหอมเร่งโอนสินทรัพย์ออกจากธนาคารในกรีซ หวั่นเอเธนส์ออกยูโรโซน ทำขาดทุนหนัก
ธนาคารเครดิต อะกริโคล ของฝรั่งเศส ประกาศเตรียมโอนย้ายสินทรัพย์จากธนาคารเอมโพริกิ ซึ่งเป็นธนาคารในกรีซที่เครดิต อะกริโกล ถือหุ้นอยู่ โดยจะโอนย้ายสินทรัพย์ในธนคารทั้งที่ตั้งอยู่ในแอลเบเนีย บัลแกเรีย และโรมาเนีย ซึ่งส่งสัญญาณให้เห็นว่าธนาคารของฝรั่งเศสวิตกเกี่ยวกับอนาคตของกรีซในยูโรโซน และกำลังเตรียมการรับมือเพื่อหลีกเลี่ยงการรับภาระการขาดทุน หากกรีซต้องออกจากการเป็นสมาชิกยูโรโซนจริงในอนาคตอันใกล้นี้
ก่อนหน้านี้เว็บไซต์วอลสตรีต เจอร์นัล รายงานว่า มีความเป็นไปได้สูงที่เครดิต อะกริโคล เตรียมดำเนินการโอนสินทรัพย์ทั้งหมดออกจากกรีซและธนาคารในเครือทั้งหมดในกรีซ พร้อมปล่อยให้ธนาคารเอมโพริกิล้มละลาย เนื่องจากมีการคาดการณ์ว่า หากกรีซต้องออกจากยูโรโซนจริงอาจส่งผลให้ธนาคารจำเป็นต้องยอมรับการตัดลดหนี้มูลค่าสูงถึง 5,000 ล้านยูโร ซึ่งทางธนาคารยังคงปฏิเสธที่จะให้ความเห็นในเรื่องดังกล่าว
ทั้งนี้ ธนาคารเครดิต อะกริโคล เข้าซื้อหุ้นธนาคารเอมโพริกิของกรีซสูงถึง 6,000 ล้านยูโร ตั้งแต่เมื่อปี 2549 โดยก่อนหน้านี้ มูดี้ส์ อินเวสเตอร์ เซอร์วิส สถาบันจัดอันดับความน่าเชื่อถือชื่อดังประกาศลดอันดับความน่าเชื่อถือของธนาคารเอมโพริกิไปแล้ว 2 ขั้น ส่งผลให้อันดับความน่าเชื่อถือของธนาคารในขณะนี้อยู่ห่างจากอันดับผิดนัดชำระหนี้เพียงขั้นเดียวเท่านั้น m